Diari Oficial de la Generalitat Valenciana


Sumari del DOGV 6707, del 06-02-2012 (2012/1075)

RESOLUCIÓ de 13 de gener de 2012, de la Direcció General d'Avaluació Ambiental i Territorial, per la qual s'ordena la publicació de la resolució complementària corresponent al projecte d'instal·lacions eòliques de la zona 13 del Pla Eòlic de la Comunitat Valenciana.
--------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6707

Data del DOGV
:   06-02-2012

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2012/1075


Data del document
:   13-01-2012

Organisme emissor
:   Conselleria d'Infraestructures, Territori i Medi Ambient

Tipus de document
:   Resolució

Descriptors 

:   * Beneixama
    * Olleria, l'
    * Villena
    * Aielo de Malferit
    * Camp de Mirra, el
    * Albaida
    * Cañada
    * impacte ambiental

RESOLUCIÓ de 13 de gener de 2012, de la Direcció General d'Avaluació Ambiental i Territorial, per la qual s'ordena la publicació de la resolució complementària corresponent al projecte d'instal·lacions eòliques de la zona 13 del Pla Eòlic de la Comunitat Valenciana. [2012/1075]  
De conformitat amb l'article 28 de Decret 162/1990, de 15 d'octubre, del Consell, pel qual s'aprova el Reglament per a l'execució de la Llei 2/1989, de 3 de març, d'Impacte Ambiental, el qual estableix que una vegada transcorregut el termini assenyalat en l'article 26 sense que hagen plantejat discrepàncies, i sense perjudici de la notificació al titular, la declaració d'impacte ambiental s'ha de publicar en el Diari Oficial de la Comunitat Valenciana, resolc:  
  
Article únic   
Publicar en el Diari Oficial de la Comunitat Valenciana la declaració i resolució complementaria corresponent al expedient 35/02 AIA.  
  
  
València, 13 de gener de 2012.- El director general d'Avaluació Ambiental i Territorial: Juan Giner Corell.  
  
  
Resolució complementària a la declaració d'impacte ambiental  
  
Expedient: 35/6825-HUA  
Promotor: Eólica de Levante.  
Autoritat substantiva: Conselleria d'Infraestructures i Transports. Direcció General d'Energia.  
Objecte del projecte: instal·lacions elèctriques de la zona 13 del Pla Eòlic de la Comunitat Valenciana.  
Localització: termes municipals d'Aielo de Malferit, Albaida, l'Olleria (València), el Camp de Mirra, Beneixama, Villena i Cañada (Alacant).  
  
Objecte  
El projecte per al desenvolupament del potencial eòlic de la zona 13 ha tingut variacions substancials des de la seua selecció i adjudicació. Finalment, mitjançant la Resolució del 16 d'abril de 2008 es va emetre la declaració d'impacte ambiental referent a les instal·lacions eòliques de la zona 13 del Pla Eòlic de la Comunitat Valenciana (PECV).   
S'exclouen expressament de l'àmbit d'aquesta resolució les infraestructures d'evacuació de la zona 13, i la seua avaluació es posterga a una fase posterior, el resultat de la qual quedarà reflectit en aquesta resolució.  
L'objecte d'aquesta resolució complementària (RC) a la declaració d'impacte ambiental de les instal·lacions eòliques de la zona 13 del Pla Eòlic de la Comunitat Valenciana (PECV) és el sistema d'evacuació d'aquestes instal·lacions. Es resol l'elecció d'un corredor per on passaran les línies d'evacuació, després d'avaluar les diferents alternatives existents. Sobre els projectes d'execució, realitzats amb més detall, s'ha de fer una nova avaluació que quedarà reflectida en la resolució corresponent, d'acord amb el condicionant número 3 del punt segon de la DIA.  
  
Descripció del projecte  
L'evacuació de l'energia produïda als parcs eòlics de la zona 13 del PECV es farà mitjançant dues línies. Una transportarà l'energia produïda als parcs eòlics El Morrón i La Solana (línia 1) i l'altra evacuarà l'energia del parc Serra Grossa (línia 2).  
  
S'ha previst la instal·lació de dues subestacions elèctriques, una corresponent al parc Serra Grossa i una altra per a l'evacuació conjunta dels parcs La Solana i El Morrón. La disposició d'aquestes ha variat respecte a la presentada originàriament, a fi de minimitzar les possibles afeccions que generarà la seua instal·lació. La seua ubicació és:  
- Serra Grossa, la subestació se situarà a la zona alta, als voltants de l'aerogenerador 23.  
- El Morrón i Serra de la Solana se situa entre els aerogeneradors 2 i 4, a la part baixa de la serra del Morrón.  
Els centres de transformació 0,69/20 kV s'instal·laran en la seua totalitat a l'interior de la torre de cada aerogenerador i s'uniran entre ells mitjançant cable soterrat. També s'uniran mitjançant línia soterrada els parcs La Solana i El Morrón, i aquests amb la subestació.  
Les característiques de les línies són bàsicament les següents:  
Línia 1: la línia d'evacuació dels parcs La Solana i El Morrón es conforma per un tram subterrani de 10.600 metres i 928 metres de tram aeri. Partint des de l'aerogenerador número 3 del parc eòlic La Solana durant els primers 5.600 metres està soterrada sota camins existents o projectats per al parc. Els 5.000 metres restants s'estenen per la rasa creada per a la construcció del parc, i arriba a la subestació des d'on partirà en aeri, mitjançant una línia d'alta tensió de 132 kV, i s'estén 928 metres pel límit occidental de la serra del Morrón fins al suport número 58 de la línia elèctrica d'evacuació d'una central termosolar propietat d'Enestar. Ambdues línies evacuen a la subestació de Beneixama.   
  
Línia 2: la línia d'evacuació del parc Serra Grossa s'inicia a la subestació (SE) des d'on parteix mitjançant una línia d'alta tensió de 132 kV. Els seus 11.206 m de longitud descendeixen per la serra Grossa fins a arribar a les zones de cultiu; circula a l'est del nucli urbà d'Aielo de Malferit i travessa el llit del riu Clariano i l'autovia CV-40, a l'altura del pont sobre l'esmentat riu, i s'estén en direcció nord al costat del polígon industrial fins al suport 123 de la línia d'alta tensió Tous-l'Olleria. S'indica que hi ha la possibilitat d'una millora en el traçat si es desplaça el punt de connexió al suport 127 situat més al sud, amb la qual cosa la longitud final es reduiria fins a 10.300 metres i les possibles afeccions ambientals també. Aquesta possibilitat s'inclou en aquesta resolució, i s'estableixen els dos corredors com a ambientalment viables.  
  
Els projectes i l'estudi d'impacte ambiental d'aquestes línies d'evacuació s'han de sotmetre al tràmit d'informació pública, durant un període no inferior a 30 dies.  
  
Alternatives  
Prèviament a l'emissió de la DIA, es va presentar documentació corresponent a les línies d'evacuació consistent en projectes i EIA. La DIA no empara el sistema d'evacuació, ja que s'han produït variacions substancials i no s'ha fet el tràmit d'informació pública.   
  
En la documentació presentada abans de l'emissió de la DIA, el 16 d'abril de 2008, es fa una anàlisi d'alternatives i es tria un possible emplaçament per a cadascuna de les línies. Després de l'emissió de la DIA, el promotor presenta nova documentació i fa una consulta sobre una variació de la línia d'evacuació del parc eòlic Serra Grossa, presentada en l'estudi d'alternatives inicial com la més adequada.  
  
Després d'una primera avaluació sobre les cinc línies presentades com a alternativa, en el cas de l'evacuació del parc eòlic Serra Grossa, i sobre les dues presentades per a l'evacuació dels parcs eòlics La Solana i El Morrón, i després que diversos serveis n'hagen emés informes, en data 16 de desembre de 2009 es va emetre des d'aquesta Direcció General l'informe corresponent al sistema d'evacuació de la zona 13, en el qual se sol·licita un estudi d'impacte ambiental refós que preveja alternatives reals d'instal·lació de les línies.  
  
El 19 d'abril de 2010 es va aportar un nou estudi d'alternatives en què s'analitzen quatre alternatives per a la línia d'evacuació de La Solana i El Morrón, i cinc alternatives per a l'evacuació del parc Serra Grossa, segons criteris paisatgístics i ambientals, criteris tècnics i criteris econòmics, i tenint en compte els condicionants inclosos en l'informe esmentat anteriorment, que són fruit d'una avaluació prèvia i de les dades obtingudes amb el transcurs del temps (principalment amb els estudis d'avifauna).  
Per a fer l'anàlisi de les diverses alternatives, es fa una valoració de la idoneïtat global en funció de les diferents variables considerades. S'estudia l'afecció visual sobre el paisatge fent el càlcul de la intervisibilitat entre punts mitjançant un model digital d'elevacions (MDE) per a l'obtenció de les conques visuals. L'afecció sobre el sòl i la vegetació Línia 1: Longitud de les alternatives  
  
  
  
\* Es conserven els noms de l'estudi d'alternatives, les dues primeres opcions es van descartar en un principi.  
  
  
Línia 2: Longitud de les alternatives  
  
  
  
Les alternatives escollides en l'anàlisi realitzada són l'alternativa 6 per a traça de la línia 1 i l'alternativa 2 per a la línia 2, que són les que s'han descrit com a línia 1 i línia 2.  
  
  
\* \* \* \* \*  
  
  
Línea 1: Longitud de las alternativas  
  
  
  
\* Se conservan los nombres del estudio de alternativas, las dos primeras opciones se descartaron en un principio  
  
  
Línea 2: Longitud de las alternativas  
  
  
  
  
Las alternativas elegidas en el análisis realizado son la alternativa 6 para traza de la línea 1 y la alternativa 2 para la línea 2, que son las que se han descrito como línea 1 y línea 2.  
  
s'analitza valorant el volum de moviment de terres necessari per a la instal·lació dels suports de les línies. L'accessibilitat a carreteres i a camins existents es considera un factor que s'ha de maximitzar, atés que la implantació de les línies genera menys obra com més gran siga la seua accessibilitat. La distància de les alternatives a nuclis poblats i edificacions aïllades és un altre factor que s'ha de maximitzar a causa del rebuig social generat per aquest tipus d'instal·lacions. El pendent del terreny és la tercera variable tècnica considerada, ja que representa una major dificultat d'instal·lació a les zones amb més pendent. Finalment s'estudia la longitud de la traça com a criteri econòmic que s'ha de minorar, atés que a més longitud de línia, més grans són les pèrdues de potència.  
  
Tramitació administrativa  
L'expedient es va incoar conjuntament per a les 15 zones eòliques corresponents al Pla Eòlic valencià, el 21 de gener de 2002, data en què la Direcció General d'Indústria i Energia va remetre a la Direcció General de Planificació i Gestió del Medi la documentació corresponent als estudis d'impacte ambiental de les empreses preadjudicatàries en la reunió de la Comissió de Selecció de Projectes del Pla Eòlic de la Comunitat Valenciana, celebrada l'11 de gener de 2002, a fi de revisar i esmenar les deficiències documentals.  
  
El 16 d'abril de 2008 es va emetre la declaració d'impacte ambiental referent a les instal·lacions eòliques de la zona 13 del Pla Eòlic de la Comunitat Valenciana (PECV). Aquesta resolució exclou del seu àmbit el sistema d'evacuació.  
Després de l'emissió de la DIA, el 5 d'agost de 2008 el promotor va fer una consulta referent al traçat de la línia elèctrica d'evacuació del parc eòlic Serra Grossa, i va complementar la documentació el dia 5 de setembre de 2008 mitjançant l'enviament dels plànols dels suports i els camins d'accés.  
El 14 d'octubre de 2008 el promotor va remetre l'estudi d'impacte ambiental i el projecte de línia elèctrica de 132 kV entre els parcs El Morrón, Serra Grossa, Serra de la Solana i Alts del Cortijo amb entrada i eixida a la subestació de Beneixama.  
En data 3 de desembre de 2008 aquesta Direcció General va emetre un informe relatiu al sistema d'evacuació.   
  
Informació pública  
No s'ha fet el tràmit d'informació pública de les línies objecte d'aquesta resolució, ja que l'objecte és definir els corredors ambientalment viables.   
Després de l'emissió d'aquesta resolució complementària al sistema d'evacuació conjunt, en el qual quedaran identificades les alternatives acceptades, l'inici de les obres estarà supeditat a l'emissió de les resolucions complementàries corresponents als projectes constructius de les instal·lacions.  
Per a això, i amb caràcter previ, s'ha de procedir a la presentació, la supervisió i el vistiplau per part d'aquesta Direcció General de la documentació següent:  
- Resultat del sotmetiment al tràmit d'informació pública, realitzat durant un període no inferior a 30 dies, incloent-hi una còpia de les al·legacions i un informe evacuat respecte a aquesta qüestió. Aquest tràmit s'ha de fer sobre els documents següents:  
- Estudi d'impacte ambiental amb el segell d'autorització del Servei de Patrimoni Arquitectònic i Mediambiental, que dispose de l'informe vinculant favorable. Tal com s'indica en aquest informe, si la traça ha tingut variacions, s'haurà de sotmetre el projecte de nou a la valoració del Servei esmentat.  
- Projectes d'execució de les línies, incloent-hi la descripció de totes les instal·lacions auxiliars o execució d'obres necessàries, detall dels camins necessaris per a la seua instal·lació, etc.  
- Justificació de l'adopció de les mesures o actuacions proposades per l'Àrea de Conservació d'Espais Naturals respecte als estudis d'avifauna presentats.  
  
Documentació complementària  
En data 3 de desembre de 2008 aquesta Direcció General va emetre un informe sobre el sistema d'evacuació de la zona 13, en resposta a una consulta realitzada pel promotor. Les conclusions d'aquest informe són:  
«1. El moment procedimental no és l'adequat per a pronunciar-se sobre la idoneïtat de la traça presentada. En compliment del que estableix l'article 8 del RDL 1/2008, d'11 de gener, l'òrgan ambiental determinarà, després de consultar a les administracions públiques afectades, l'amplitud i el nivell de detall que ha de tenir l'estudi d'impacte ambiental.  
2. Per a la línia d'evacuació del parc eòlic Serra Grossa, les opcions 3 i 4, així com la variació d'aquesta última presentada escollida es consideren "potencialment perilloses" pel que fa a possibles afeccions a l'avifauna, segons l'informe del Servei de Conservació de la Biodiversitat, que s'hi adjunta.  
3. Així mateix, la variació presentada té una capacitat d'acollida del territori molt baixa, segons l'estudi de capacitat presentat, per la qual cosa se n'ha de justificar adequadament l'elecció enfront de la resta d'opcions per a la seua avaluació si finalment és l'opció escollida.  
4. Aquest informe no constitueix l'autorització d'un traçat. S'ha de justificar ambientalment la solució escollida i fer l'estudi de les alternatives viables.  
5. S'han de presentar els estudis d'avifauna sol·licitats i el resultat de l'anàlisi d'aquests podrà condicionar l'elecció del traçat final.  
  
6. Per a formular la resolució complementària, la documentació s'ha de presentar i s'ha de tramitar conjuntament per al sistema d'evacuació complet, és a dir, per a la línia d'evacuació del parc eòlic Serra Grossa i per a la línia d'evacuació dels parcs eòlics La Solana i El Morrón, incloent-hi les subestacions dels parcs, tenint en compte el que s'hi indica en la DIA. S'ha de presentar a través de l'òrgan competent, que el remetrà a aquesta Direcció General.  
7. La resolució, que s'emetrà des d'aquesta Direcció General, ha de fer referència al sistema d'evacuació complet».  
Amb data entrada 4 de març de 2009 el promotor va remetre el document «Addenda estudi impacte ambiental zona XIII. Fase I», en què sol·licita l'emissió de la resolució complementària a la DIA dels parcs i amb contingut divers. En resposta a aquesta documentació, el 30 d'abril de 2009 s'emet l'informe següent:  
«[...] 1. El document aportat està sense firmar pel tècnic que l'ha fet. El document té un caràcter massa general que no aporta cap informació nova. Així mateix, atés que es tracta de documentació que s'ha d'addicionar a la ja aportada, aquesta s'ha de remetre a través de l'òrgan competent amb la finalitat d'evitar l'existència de documentació no coincident en les diverses administracions.  
2. El resultat de les prospeccions arqueològiques aportat no constitueix el requerit informe vinculant que estableix l'article 11 de la Llei 4/1998, d'11 de juny, del Patrimoni Cultural Valencià.  
S'ha d'aportar l'estudi d'impacte ambiental sobre el qual s'ha emés un informe vinculant per part del Servei de Patrimoni Arquitectònic i Mediambiental, a fi de conéixer les mesures correctores específiques proposades i incorporar-les al procés d'avaluació ambiental.  
  
L'estudi d'impacte ambiental que s'aporte ha de tenir el segell d'autorització en totes i cadascuna de les pàgines del document, en prova de conformitat per part del Servei de Patrimoni Arquitectònic i Mediambiental.  
3. Respecte a l'eliminació dels aerogeneradors 4, 5 i 16 del parc eòlic de la Serra Grossa i la intenció de buscar posicions alternatives en la fase II del desenvolupament de la zona XIII, s'informa que:  
- La fase II no disposa actualment de declaració d'impacte ambiental emesa, per la qual cosa la quantitat i la disposició dels aerogeneradors que la componguen s'avaluarà ambientalment en el moment d'emetre la resolució».  
Així mateix, es recorden alguns condicionants establits en la DIA, i es conclou:  
«- No és procedent l'emissió de cap resolució complementària, atés que no consta que s'hagen presentat els informes i estudis previs sol·licitats en la DIA i en posteriors comunicacions, de la qual cosa se l'informa a fi que puga esmenar aquestes deficiències.  
  
- És procedent emetre les resolucions corresponents als parcs eòlics i al sistema d'evacuació quan es complete la documentació requerida en la declaració d'impacte ambiental corresponent a l'expedient 35/2002, emesa en data 16 d'abril de 2008».  
La següent aportació de documentació es va produir el 28 de juliol de 2009; en aquesta ocasió, la Direcció General d'Energia va remetre els projectes de desmantellament i retirada de les instal·lacions, l'estudi preoperacional d'avifauna a Serra Grossa i La Solana, el projecte de mesures protectores i correctores per a la prevenció d'incendis, el projecte de mesures compensatòries i l'estudi d'impacte ambiental de la línia d'evacuació a Serra Grossa.  
El 2 de novembre de 2009 la Direcció General de l'Energia va remetre documentació presentada per Eólica de Levante: l'inventari de l'espècie Dictamnus hispanicus, l'estudi preoperacional d'avifauna dels parcs eòlics La Solana i Serra Grossa i l'actualització de l'EIA.  
En resposta a aquesta documentació, en data 25 de novembre de 2009, després de diverses consultes realitzades pel promotor, es va remetre un informe des d'aquesta Direcció General sobre el sistema d'evacuació, les conclusions del qual es detallen a continuació:  
«1. S'estima acceptable a l'efecte ambiental que el sistema d'evacuació de la zona 13 del PECV estiga conformat per dues línies elèctriques, si bé serà avaluat com un sistema conjunt, les quals són:  
  
Línia 1: evacua els parcs eòlics La Solana i El Morrón des de la subestació conjunta fins a la línia d'evacuació de la central termosolar de Villena, amb punt final en la subestació de Beneixama.  
Línia 2: evacua el parc eòlic Serra Grossa des de la subestació del parc fins a la línia Tous-l'Olleria.  
2. Com que s'han produït múltiples variacions en els traçats del sistema i en els punts d'evacuació, es considera necessari presentar un document refós de l'estudi d'impacte ambiental que definisca tot el sistema d'evacuació conjunt, i sobre el qual s'ha d'emetre la corresponent resolució complementària a la DIA.   
Se supedita l'emissió de la resolució complementària al compliment dels condicionants següents:  
a) S'han de justificar els canvis produïts en el traçat i en els punts d'evacuació de cadascuna de les línies des de l'emissió de la DIA de la zona 13 del PECV.  
b) S'ha de detallar la ubicació proposada de les subestacions, el traçat de les rases i l'accessibilitat en cadascuna de les alternatives, i amb les excepcions i matisacions que es detallen en els apartats següents, i en qualsevol cas queda supeditat el replantejament definitiu en els casos en què puga afectar-se la superfície pertanyent a les vies pecuàries, als jaciments arqueològics, a la flora endèmica o amenaçada, o als resultats dels estudis preoperacionals d'avifauna que s'estan duent a terme.  
  
c) La unió de les subestacions dels parcs La Solana i El Morrón en una única subestació s'ha de fer en el punt que resulte més adequat, després del pertinent estudi d'alternatives d'ubicació. Preferentment, s'ha d'ubicar a la zona baixa, i la rasa soterrada arriba fins a la subestació, amb la finalitat de minimitzar el perill potencial sobre l'avifauna. En el condicionant 1.2 de la DIA s'establia com a punt d'unió el parc El Morrón; aquesta situació ha canviat ja que el punt d'evacuació i el traçat de la línia ha canviat. La solució proposada s'ha de justificar adequadament.  
d) En la línia 1 s'ha de justificar el canvi del punt d'evacuació de la subestació de Villena a la de Beneixama. Així mateix, s'ha de preveure i justificar la possibilitat tècnica del traçat conjunt amb la línia d'evacuació de la central termosolar de Villena, propietat d'Enestar, SL.  
  
e) La ubicació de la subestació del parc Serra Grossa s'ha de justificar adequadament, i s'ha d'estudiar la possibilitat que aquesta se situe a la zona baixa de la serra.  
f) En la línia 2 s'ha de justificar el punt d'evacuació, i s'ha d'identificar inequívocament el suport triat de la línia Tous-l'Olleria, valorar la possibilitat de variar aquest cap al sud. La línia ha d'anar preferentment per zones planes.  
3. Després de l'emissió de la resolució complementària al sistema d'evacuació conjunt, en el qual es modificarà el condicionant 4 de la DIA i quedaran identificades les alternatives acceptades, l'inici de les obres queda supeditat a l'emissió de les resolucions complementàries corresponents als projectes constructius de les instal·lacions. Per a això, i amb caràcter previ, s'ha de procedir a la presentació, la supervisió i el vistiplau per part d'aquesta Direcció General de la documentació següent:  
- Modificació del pla especial de la zona 13 del PECV, sempre que els canvis produïts en les ubicacions de les subestacions modifiquen el seu àmbit.  
- Resultat del sotmetiment al tràmit d'informació pública de la línia, realitzat durant un període no inferior a 30 dies, incloent-hi una còpia de les al·legacions i un informe evacuat respecte a aquesta qüestió. Aquest tràmit s'ha de fer sobre els documents següents:  
- Estudi d'impacte ambiental refós del sistema d'evacuació.  
  
- Projecte d'execució de cada línia.  
- Estudi d'impacte ambiental de cada línia.  
- Estudi d'impacte ambiental amb el segell d'autorització del Servei de Patrimoni Arquitectònic i Mediambiental, que dispose de l'informe vinculant favorable. Tal com s'indica en aquest informe, si la traça ha tingut variacions, s'haurà de sotmetre el projecte de nou a la valoració del servei esmentat.  
- Projectes d'execució de les línies, incloent-hi la descripció de totes les instal·lacions auxiliars o execució d'obres necessàries, detall dels camins necessaris per a la seua instal·lació, etc.  
- Justificació de l'adopció de les mesures o actuacions proposades per l'Àrea de Conservació d'Espais Naturals respecte als estudis d'avifauna presentats.  
4. Si com a conseqüència de les dades obtingudes en els estudis preoperacionals o en el programa de vigilància ambiental es desprenen afeccions negatives no previstes anteriorment, s'hauran de suprimir o modificar les instal·lacions que les generen i, si escau, caldrà ajustar-se al que disposa l'article 34.4 del Decret 162/1990. Les modificacions que calga aplicar-hi, inclòs el desmantellament dels aerogeneradors en el cas d'impacte crític, s'han de fer a càrrec de l'empresa adjudicatària, sense que en cap cas es puga entendre que està subjecta a compensacions per part d'aquesta Administració».  
El 3 de desembre de 2009 l'Àrea d'Energia va remetre documentació composta pel denominat Estudi d'impacte ambiental refós de la zona 13. Fase I.  
El 16 de desembre de 2009 es va remetre un informe del Servei d'Avaluació d'Impacte Ambiental, en què s'indica que el document no s'ajusta a la documentació sol·licitada, i s'especifiquen les deficiències detectades en la documentació tramesa.  
El 19 d'abril de 2010 es va remetre el sol·licitat EIA refós, el qual és objecte d'aquesta resolució complementària.  
  
Informes sectorials  
A continuació es fa un resum dels informes emesos pels diversos organismes, posteriorment a l'emissió de la DIA de 16 d'abril de 2008, en resposta a les diferents aportacions de documentació realitzades pel promotor.  
  
Conselleria d'Infraestructures i Transports. Àrea d'Energia  
El 8 d'agost de 2008 el cap de l'Àrea d'Energia va remetre un escrit en el qual fa diversos aclariments sobre les diferents alternatives de línies d'evacuació dels parcs eòlics de la zona 13 plantejades. S'indica que la línia d'evacuació del parc eòlic Serra Grossa evacuarà a la subestació de l'Olleria, mentre que la línia d'evacuació dels parcs eòlics La Solana i El Morrón recuperen el traçat inicialment presentat, que acaba a la subestació de Beneixama. Se sol·licita que «es continue l'avaluació d'impacte ambiental de la línia d'evacuació que evacua l'energia elèctrica dels parcs eòlics Serra de la Solana i El Morrón en la subestació de Beneixama i es faça l'estudi de coincidència del traçat comú amb la línia d'evacuació de la central termoelèctrica de Villena, la qual s'ha de presentar igualment, a l'efecte d'avaluació d'impacte ambiental des del Servei Territorial d'Energia d'Alacant».  
  
  
Servei de Biodiversitat  
En data 3 de novembre de 2008 aquest Servei va emetre un informe en resposta a la sol·licitud d'informe respecte a documentació presentada pel promotor:  
"[...] en relació amb la seua consulta sobre alternatives a les línies d'evacuació de la zona eòlica 13 del PECV i, consultat el Banc de Dades de la Biodiversitat, li informe que:  
- Hi ha un territori de reproducció d'àguila cuabarrada a l'oest de la zona considerada, per la qual cosa les alternatives potencialment més perilloses per a aquesta espècie són la 3, la 4 i l'última variació presentada».  
  
Direcció General de Territori i Paisatge. Servei de Suport Tècnic  
  
L'11 de febrer de 2009 aquest Servei va remetre un informe relatiu a les potencials afeccions que puguen produir els traçats presentats com a alternatives de la línia d'evacuació del parc eòlic Serra Grossa, en el qual es fa una anàlisi visual i es conclou que les alternatives emplaçades en zones altes i línies divisòries (alternatives 2, 3 i última variació) es considera que han d'evitar-se.  
  
Conselleria de Cultura i Esports. Servei de Patrimoni Arquitectònic i Mediambiental  
El 17 de juliol de 2009 es va rebre en aquesta Direcció General un informe patrimonial referit a la línia d'evacuació elèctrica del parc eòlic El Morrón i La Solana amb caràcter favorable i s'estableixen algunes mesures cautelars.   
S'indica, a més, que l'informe es limita a l'estudi d'impacte ambiental en els termes en què s'ha descrit l'actuació literalment i gràficament amb el segell d'autorització en les pàgines del document referides específicament a l'impacte sobre el patrimoni cultural del projecte, en prova de conformitat, amb l'advertència expressa que si com a conseqüència de la incidència d'altres legislacions sectorials i protectores es produeixen variacions respecte a la proposta informada, aquesta s'haurà de sotmetre de nou a l'informe vinculant que estableix l'article 11 de la Llei 4/1998, d'11 de juny, del Patrimoni Cultural Valencià.  
  
  
Servei de Biodiversitat  
El 21 de desembre de 2009 va emetre un informe sobre l'afecció dels parcs eòlics proposats sobre els ocells rapaços, si bé la finalitat de l'informe no és el sistema d'evacuació objecte d'aquesta resolució, a continuació s'inclouen les seues conclusions per les modificacions que puga generar a les instal·lacions:  
«La taxa de creuaments d'ocells rapaços sobre els aerogeneradors proposats es considera baixa. No s'aprecien riscos elevats per a l'àguila marcenca derivats de la ubicació del niu. Respecte a l'àguila cuabarrada, la distància del niu més pròxim és superior al radi mitjà de les zones d'ús intensiu per aquesta espècie, per la qual cosa no cal establir mesures correctores per a aquesta espècie. En el cas de l'àguila reial, la proximitat del niu de Fontanars aconsella eliminar els aerogeneradors del parc Solana (S01 S07), localitzats tots a menys de 3 km dels nius d'aquesta espècie i on s'han observat els únics passos de xoriguer menut».  
El 15 de juny de 2010, en resposta a la consulta realitzada sobre les línies d'evacuació, aquest servei informa que:  
«La serra de La Solana i El Morrón té un alt valor per a la biodiversitat i un elevat interés biogeogràfic a la Comunitat Valenciana. Hi creixen les espècies prioritàries de flora següents: Stenbergia colchiciflora i Campanula molis. Es tracta de dos taxons catalogats com a vulnerables pel Decret 70/2009, de 22 de maig, del Consell, pel qual es crea i es regula el Catàleg valencià d'espècies de flora amenaçades. És destacable que la població de Campanula molis és l'única coneguda a la Comunitat Valenciana, perquè aquestes plantes representen l'extrem de la seua àrea de distribució bètica.  
No és probable que els treballs previstos per a la instal·lació del sistema d'evacuació tinguen un impacte directe sobre les espècies prioritàries de flora, tenint en compte la seua distribució localitzada a l'interior o als voltants de la microreserva existent (Penya dels Gavilans) al vessant nord de la serra i suficientment allunyada de les obres. Pel que fa a l'afecció a hàbitats, els treballs podrien afectar coscollars (Ramno lyciodis - Quercetum cocciferae) i llistonars (Teucrio pseudochamaepitys - Brachypodietum ramosi), que caracteritzen les parts superiors de la Solana i el Morrón.  
Pel que fa als treballs que es preveu fer a la Serra Grossa, una vegada revisat el Banc de Dades de la Biodiversitat es constata que la traça de la línia d'evacuació no afecta espècies prioritàries. D'altra banda, el projecte no afecta microreserves, reserves de fauna ni plans de recuperació, ni tampoc LIC, ZEPA, ni cap altre espai protegit».  
  
  
Àrea de Conservació d'Espais Naturals  
En l'informe emés el 2 de febrer de 2010 sobre l'inventari florístic de Dictamnus hispanicus presentat el 12 de novembre de 2009, s'indica que «[...] el disseny i la intensitat del rastreig permet donar validesa als resultats obtinguts i considerar poc probable la presència del Dictamnus hispanicus a les àrees prospectades. S'han localitzat alguns exemplars aïllats en zones allunyades més de 3 km lineals del parc eòlic La Solana [...]».  
  
Ajuntament d'Aielo de Malferit  
En la tramitació del pla especial va fer les consideracions següents en resposta a la petició d'informe sobre el parc eòlic Serra Grossa, que s'inclouen ací per les referències a la línia elèctrica que conté i perquè així s'estableix en la resolució del conseller de Medi Ambient, Aigua, Urbanisme i Habitatge, de data 1 de juny de 2009, per la qual s'aprova definitivament el pla especial sobre l'ordenació de la zona eòlica 13.  
  
A les serres castigades per incendis i que a hores d'ara estan en fase de reforestació, es produirà un impacte greu sobre el sòl i la vegetació, pel fet que les instal·lacions eòliques necessiten un corredor lliure de vegetació i unes pistes d'accés d'amplària considerable, unit al moviment de maquinària pesant, construccions, fonamentacions, etc., amb el consegüent efecte destructiu que ocasionarà.  
  
Es produirà impacte sobre espais d'interés, per afectar de manera greu l'avifauna de la zona, especialment els ocells de rapinya per afecció al seu hàbitat natural, tant per la presència d'aerogeneradors com de línies elèctriques d'alta tensió. De la mateixa manera, la presència d'aerogeneradors afectarà els fluxos d'ocells migratoris de la zona. Afig que s'afecta una àrea IBA (Important Bird Area). S'afectarà per soroll conills, perdius, coloms i raboses.  
  
Ajuntament d'Ontinyent  
En resposta a la petició d'informe sobre l'avantprojecte de parc eòlic de Serra Grossa i el pla especial de la zona, el 18 de desembre de 2008 es va emetre un informe desfavorable, el contingut del qual es resumeix a continuació per les referències al sistema d'evacuació i perquè així s'estableix en la resolució del conseller de Medi Ambient, Aigua, Urbanisme i Habitatge de data 1 de juny de 2009, que aprova definitivament el pla especial sobre l'ordenació de la zona eòlica 13.  
Indiquen que el parc eòlic es projecta sobre una zona de passos migratoris d'ocells, per la qual cosa suggereixen la reducció de l'alçària dels aerogeneradors; a més suggereixen que les línies elèctriques d'evacuació han d'estar soterrades per a evitar l'impacte sobre els ocells, especialment Hieraaetus fasciatus. Com a alternativa al soterrament de línies, plantegen l'aprofitament dels corredors d'infraestructures. Adjunten un informe d'Antonio Ferrero Belda, membre de SEO/BirdLife a València.  
  
Ajuntament de Fontanars dels Alforins  
En la tramitació del pla especial va fer les consideracions següents en referència a les línies elèctriques d'evacuació:  
«El traçat de la línia d'alta tensió proposat resulta altament perjudicial a l'efecte ambiental, a causa de la construcció de pistes per a l'accés a les torres d'alta tensió i a la disminució paisatgística de la zona. S'afig l'existència de massa línies d'alta tensió que creuen per la serra de la Solana, amb la qual cosa s'incrementa el risc d'incendis forestals».  
  
Servei d'Ordenació Sostenible del Medi  
En resposta a una consulta específica realitzada per aquest Servei sobre la possible afecció a espais pertanyents a la Xarxa Natura 2000, l'11 de juny de 2010 es va emetre un informe les conclusions del qual són:  
«1. Aquest informe no es pronuncia sobre la línia d'evacuació del parc eòlic Serra Grossa, ja que està fora de l'àmbit dels espais pertanyents a Xarxa Natura 2000.  
2. Pel que fa a la línia d'evacuació dels parcs eòlics d'El Morrón i La Solana, la línia esmentada afecta l'àmbit territorial del LIC Els Alforins ES5213054.  
En aquest sentit, vistes les alternatives proposades, es considera com a alternativa idònia la número 6, ja que passa, d'acord amb la informació facilitada, per camins existents o bé camins projectats amb DIA favorable.  
En aquest sentit, es considera necessari que s'adopten mesures correctores que minimitzen el risc potencial d'erosió de la zona, així com adequar les actuacions fora del període reproductor de l'àguila reial (Aquila chrysaetos) present al lloc».  
  
Afeccions legals  
S'ha d'aplicar l'Acord de 26 de juliol de 2001, del Govern valencià, pel qual s'aprova el Pla Eòlic de la Comunitat Valenciana, així com el Pla Eòlic de la Comunitat Valenciana en la seua totalitat. Aquest pla estableix l'obligatorietat d'omplir el que s'especifica en l'EIA.  
  
Com que es tracta de zones aptes amb compliment de prescripcions, a més d'ajustar-se a la normativa vigent, han de complir l'apartat 4.4.2 d'aquest EIA, pel que fa a les restriccions i als estudis de detall que s'han de fer.  
  
Xarxa Natura 2000  
El sistema d'evacuació de la zona 13 del PECV afecta el LIC dels Alforins que s'estén entre Fontanars, Villena, Cañada, el Camp de Mirra, Beneixama i Banyeres de Mariola. En el cas de la línia 1, aquesta afecta el LIC en el seu traçat. En el cas de la línia 2, no es produeix cap tipus d'afecció a espais pertanyents a Xarxa Natura 2000. El servei competent ha emés un informe respecte a la possible afecció en què considera que aquesta no és apreciable, amb l'adopció de les mesures preventives i correctores corresponents.  
  
Hàbitats i espècies destacables   
D'acord amb el que s'ha dit més amunt, no són els hàbitats presents el factor de més rellevància a la zona, encara que hi estan ben representats elements com els matolls arborescents amb Juniperus (5210), els prats anuals de Thero-brachypodietea (\*6220), els prats calcaris càrstics (\*6110) o les dunes amb boscos de Pinus pinea (\*2270). No obstant això, entre les espècies prioritàries hi ha rapaços com Aquila chrysaetos, Bubo bubo, Circus pygargus, Falco columbarius, Falco naumanni o Falco peregrinus, així com espècies estepàries molt escasses al territori valencià, com Burhinus oedicnemus, Melanocorypha calandra, Otis tarda, Pterocles alchata o Tetrax tetras.  
  
La línia 1 afecta en el seu traçat subterrani els hàbitats 5210, 5330 (matolls termomediterranis i preestèpics) i el 6220, aquest últim es veu afectat, a més, per la traça aèria.  
La línia 2 afecta els hàbitats 6220 i 5330 en el seu traçat subterrani i, en menor afecció, en el seu traçat aeri.  
  
Flora i fauna  
L'actuació es troba dins de l'Àrea Important per als Ocells (IBA) núm. 160, Serres de la Safor i nord d'Alacant. Es tracta d'una àrea de gran interés per a rapaços i altres ocells rupícoles, sobretot àguila cuabarrada (Hieraaetus fasciatus), falcó pelegrí (Falco peregrinus), àguila reial (Aquila chrysaetos), duc (Bubo bubo), gralla de bec roig (Pyrrhocorax pyrrhocorax), abellerol (Merops apiaster) i xixella (Columba oenas).  
A la zona afectada són nombrosos els ambients i hàbitats faunístics existents, que tenen espècies de fauna d'interés, almenys tres estan incloses en l'annex II del Catàleg valencià de fauna amenaçada, el fardatxo ocel·lat (Lacerta lepida), la tortuga de rierol (Mauremys leprosa) i la serp verda (Malpolon monspessulanus).  
  
Coves  
S'han trobat, al parc eòlic Serra Grossa dues coves d'interés. Es tracta en primer lloc de la cova de l'Aigua, localitzada a 600 metres al sud-est de l'aerogenerador núm. 1, i la cova de l'Avern, situada a uns 600 metres a l'est de l'aerogenerador núm. 23. En cap de les dues s'han trobat comunitats de quiròpters inventariades d'interés.  
  
  
Vies pecuàries  
Als voltants de la línia 1 trobem vuit vies pecuàries de les quals únicament dues es veuran afectades. La línia subterrània travessarà el camí de les Fonts, situat al límit municipal entre Cañada i el Camp de Mirra, amb una longitud de 6.200 metres i una amplària necessària de 20 metres; també travessarà la vereda de Cascante que va pel límit municipal entre Villena i Cañada, i té 11.100 metres de longitud i una amplària necessària de 37,5 metres.   
  
La línia 2 afecta el camí de Montesa, de 5.000 metres de longitud i una amplària de 12 metres, i la senda de Múrcia, de 1.200 metres de longitud i 18,75 metres d'amplària, al municipi d'Aielo de Malferit, i a l'assagador de la Foieta de Candel, de 2.200 metres de longitud i 9 d'amplària, i el camí de la Freira, de 2.000 metres de longitud i 9 d'amplària, al municipi de l'Olleria.  
  
Domini públic hidràulic  
En tot el conjunt de la zona 13, les rambles tenen una importància primordial, amb un potencial erosiu molt elevat que es reflecteix en les diverses malles de drenatge que teixeixen aquests cursos estacionals d'aigua.  
La línia 1 no travessa cap llit en el seu traçat subterrani, en la part aèria de la traça travessa la rambla de Los Pedruscales.  
  
La línia 2 travessa el riu Clariano, com a llit més important, a més de nombrosos barrancs, com ara el barranc de la Penya Roja, el barranc de Sant Joan, el barranc de Serrans, el barranc de Cairent i el barranc de Candel.  
  
Patrimoni cultural  
Segons el Catàleg de la Direcció General de Patrimoni, als voltants de les línies estan els jaciments següents:  
  
Línia d'evacuació La Solana - El Morrón: la línia aèria podria afectar els jaciments denominats Los Pedruscales, el Peñón de la Zorra, la cova occidental del Peñón de la Zorra, la Cueva del Cochino i la cova del Puntal de los Carniceros. La línia subterrània que uneix els parcs amb la subestació se situa, segons el catàleg, sobre el jaciment denominat Cueva Negra del Morrón.  
Línia d'evacuació Serra Grossa: hi ha alguns jaciments catalogats a distàncies superiors als 3 km, són el poblat del Tossal i el poblat de la Cañada.  
Es considera necessari supeditar l'execució de l'obra a la realització de totes les prospeccions arqueològiques de les àrees afectades per a evitar afeccions al patrimoni arqueològic, etnològic, paleontològic i arquitectònic, i al corresponent informe favorable de la Conselleria de Cultura, Educació i Esport, Direcció General de Patrimoni Cultural Valencià.  
  
Forests d'utilitat pública   
Les forests d'utilitat pública presents a l'entorn dels parcs El Morrón i La Solana són la Calera i San Miguel amb codi AL1027AL065, Faldes de Sant Bartomeu amb codi AL3020AL101 i La Replana amb codi AL3020. Únicament aquest últim s'afecta per les instal·lacions de la línia que s'estén subterràniament.  
En l'evacuació del parc Serra Grossa, el tram inicial de la línia passa pel MUP La Solana de l'Est en una xicoteta extensió, per la qual cosa cal obtenir els permisos d'ocupació corresponents.  
  
Consideracions ambientals  
Extraient les conclusions de l'EIA, com també de les successives entregues de documentació complementària, es destaca el següent:  
Després d'avaluar els serveis corresponents als estudis d'avifauna que s'estan fent, es conclou que resulta molt negatiu el tram aeri de l'evacuació en el tram entre el parc de La Solana i El Morrón, que ha sigut substituït per un tram subterrani que anirà per davall del camí. D'altra banda, sembla clara la perillositat de l'alineació dels aerogeneradors 1 a 7 del parc eòlic Serra de la Solana, que han de ser eliminats.  
  
S'estan prenent les mesures preventives considerades adequades per a minimitzar aquesta afecció. Atés que es continuen fent els estudis d'avifauna pertinents, ja que aquesta és una de les afeccions més importants que es poden derivar de la instal·lació dels parcs i les infraestructures que comporten, hi ha la possibilitat que calga implementar aquestes mesures en funció dels resultats que es vagen obtenint dels estudis.  
  
La major afecció a flora i fauna es produirà en el moment de la instal·lació de les línies, per la qual cosa els projectes constructius han d'incorporar mesures adequades per a minimitzar aquesta afecció.  
Al desembre de 2008 es va elaborar un «Informe d'intervenció arqueològica per a l'avaluació de l'estudi ambiental de la línia elèctrica d'evacuació 132 kV, entre la subestació del parc eòlic El Morrón i el parc eòlic La Solana, amb entrada i eixida a la subestació de Beneixama, situada entre els termes municipals de Cañada, el Camp de Mirra i Beneixama»; com a resultat de les prospeccions realitzades no s'han localitzat jaciments susceptibles de ser afectats, per la qual cosa no s'hi proposen mesures correctores.  
En el cas de la línia d'evacuació de Serra Grossa, s'indica que hi ha alguns jaciments ubicats a una distància superior a 3 km que no es veuran afectats, si bé si es plantegen les mesures preventives adequades.  
Les línies travessen diversos llits, el més important dels quals és el riu Clariano. Sobre els barrancs es creua de manera aèria, per la qual cosa l'afecció serà mínima. En el cas de l'encreuament amb el riu, en compliment de la normativa vigent, s'estableix una altura mínima d'instal·lació de la línia elèctrica de 132 kV de 8,32 metres.  
S'ha fet un projecte de mesures preventives i correctores davant del risc d'incendis existent a la zona afectada i l'augment d'aquest que pot suposar la ubicació de les instal·lacions i infraestructures eòliques.  
  
S'ha d'ajustar aquest projecte a les exigències del servei competent en matèria d'incendis i incorporar les mesures esmentades en els projectes d'execució, tant dels parcs com de les línies.  
S'ha de tenir en compte l'alt risc d'erosió i despreniments existent, i proposar les mesures adequades. Les mesures proposades són molt generals; s'indica que s'evitaran moviments de terres en les capçaleres i proximitats dels llits i en vessants inestables, així com que s'intentarà que les vies d'accés passen per zones de menys pendent.  
  
A més de proposar aquestes mesures preventives, s'han d'especificar i localitzar en els corresponents projectes d'execució i la seua cartografia les zones més vulnerables a aquests riscos, segons les obres que s'hagen de fer, i proposar mesures correctores adequades per a estabilitzar aquestes zones.   
S'ha de descriure amb detall en els projectes d'execució l'adequació o la construcció dels accessos que siga necessària.  
En l'estudi d'impacte ambiental (EIA) presentat es fa un estudi d'alternatives i una posterior descripció de l'actuació escollida que es consideren adequades, amb el detall suficient per a fer aquesta avaluació i definir com a ambientalment més viables les alternatives escollides. La resta de la documentació presenta algunes deficiències (que es descriuen a continuació), si bé amb el resultat de l'avaluació i els informes sectorials disponibles es pot concloure que l'alternativa presentada és la més viable ambientalment.  
La identificació i valoració d'impactes no es considera adequada, ni la metodologia emprada, ja que la identificació dels factors ambientals i de les accions susceptibles de generar impactes en el medi obvien alguns impactes importants i no es valoren totes les accions susceptibles d'afecció. A més, s'inclouen factors poc representatius i es valoren com a impactes positius altres poc justificats.   
El resum de la valoració fet per a establir les mesures proposades no coincideix amb la valoració realitzada, i s'indica que els impactes generats són baixos i que les mesures atenen alguns dels riscos ambientals observats, en especial la vulnerabilitat a la contaminació d'aqüífers o el risc d'incendi, quan el resultat de la valoració prèvia és que es produeixen impactes de caràcter moderat sobre el paisatge, la vegetació, la fauna i el risc d'erosió existent.  
  
Respecte a les mesures proposades, es defineixen com a mesures preventives, correctores i compensatòries. Cap de les previstes es pot considerar com una mesura compensatòria, ja que aquestes seran establides mitjançant un conveni i de forma general per a tota la zona. Les mesures preventives i correctores proposades són molt generals, i en alguns casos són una mera declaració d'intencions o bones pràctiques, o simplement una obligació de caràcter legal. Posteriorment es fa una valoració econòmica no adequada, en la qual els capítols no cobreixen les mesures previstes i s'hi inclouen algunes partides que no són necessàries.  
Finalment, el programa de vigilància ambiental presentat no compleix els objectius que s'hi indiquen com a principals, ni amb l'objectiu establit en la legislació vigent, ja que es limita a donar una sèrie d'indicadors de seguiment sense establir metodologies, llindars, ni freqüències i tipus de mostratges, etc. Encara que ja es va establir en la DIA corresponent, es reitera en la part dispositiva d'aquesta resolució.  
  
Les carències detectades en la documentació presentada s'han d'esmenar en els estudis corresponents als projectes d'execució de les línies, on s'han d'establir les mesures d'una manera clara i detallada, tal com s'indica en la part dispositiva d'aquesta resolució.  
  
Per tot això, fent ús de les facultats que tinc legalment atribuïdes, formule la següent resolució complementària a la declaració d'impacte ambiental:  
Primer  
Mitjançant aquesta resolució es modifica l'apartat 4 de la declaració d'impacte ambiental de 16 d'abril de 2008, en el qual s'indica: «S'ha de sotmetre al procediment d'informació pública, durant un període no inferior a 30 dies, els estudis d'impacte ambiental de les línies elèctriques d'alta tensió presentats el 27 de juliol de 2006, com també els seus documents d'ampliació i esmena entregats el 17 d'abril de 2007. Les al·legacions rebudes, com també la contestació a aquestes, s'han de remetre a aquesta Direcció General per a fer-ne l'avaluació d'impacte ambiental. En cap cas el traçat de les línies elèctriques pot afectar les zones determinades com a no aptes en el Pla Eòlic de la Comunitat Valenciana».  
Aquest text s'ha de substituir pel següent: «S'ha de sotmetre al procediment d'informació pública, durant un període no inferior a 30 dies, els projectes i els estudis d'impacte ambiental de les línies que conformen el sistema d'evacuació de la zona 13 del Pla Eòlic de la Comunitat Valenciana, on s'han d'incorporar els resultats de la seua avaluació ambiental prèvia, reflectits en una resolució complementària a aquesta declaració d'impacte ambiental. Les al·legacions rebudes, com també la contestació a aquestes, s'han de remetre a aquesta Direcció General per a fer-ne l'avaluació d'impacte ambiental. En cap cas el traçat de les línies elèctriques afectarà les zones determinades com a no aptes en el Pla Eòlic de la Comunitat Valenciana».  
  
  
Segon  
S'estima acceptable a l'efecte ambiental el sistema d'evacuació de la zona 13 del PECV (si bé serà avaluat com un sistema conjunt), que està conformat per dues línies elèctriques, les quals són:  
Línia 1: evacua els parcs eòlics La Solana i El Morrón des de la subestació conjunta, ubicada al parc eòlic El Morrón, fins a la subestació de Beneixama.   
Línia 2: evacua el parc eòlic Serra Grossa des de la subestació del parc fins a la línia Tous-l'Olleria.   
La traça d'aquestes línies i les instal·lacions auxiliars correspon a la documentació presentada el 19 d'abril de 2010, si bé el detall ha de ser més gran en els corresponents projectes d'execució. En la línia 2, si tècnicament fóra possible la connexió al suport 127 de la línia en comptes de connectar-se al suport 123, es considera preferent aquesta opció.  
  
  
Tercer   
S'han d'atendre els condicionants següents:  
1. L'inici de les obres quedarà supeditat a l'emissió de les resolucions complementàries corresponents als projectes constructius de les instal·lacions. Per a això, i amb caràcter previ, s'ha de procedir a la presentació, la supervisió i el vistiplau per part d'aquesta Direcció General de la documentació següent:  
- Resultat del sotmetiment al tràmit d'informació pública, realitzat durant un període no inferior a 30 dies, incloent-hi una còpia de les al·legacions i un informe evacuat sobre aquesta qüestió.  
- Estudi d'impacte ambiental amb el segell d'autorització del Servei de Patrimoni Arquitectònic i Mediambiental, que dispose de l'informe vinculant favorable. Tal com s'indica en aquest informe, si la traça ha tingut variacions s'haurà de sotmetre el projecte de nou a la valoració del servei esmentat.  
- Projectes d'execució de les línies, incloent-hi la descripció de totes les instal·lacions auxiliars o execució d'obres necessàries, detall dels camins necessaris per a la seua instal·lació, etc.  
- Justificació de l'adopció de les mesures o actuacions proposades per l'Àrea de Conservació d'Espais respecte als estudis d'avifauna presentats.  
2. S'ha de supeditar l'autorització dels projectes d'execució a la realització de totes les prospeccions arqueològiques de les àrees afectades per a evitar afeccions al patrimoni arqueològic, etnològic, paleontològic i arquitectònic, i al corresponent informe favorable de la Conselleria de Cultura, Educació i Esport (Direcció General de Patrimoni Cultural Valencià), i, en qualsevol cas, queda supeditat el replantejament definitiu en els casos en què puga afectar-se la superfície pertanyent a les vies pecuàries, als jaciments arqueològics, a la flora endèmica o amenaçada, o als resultats dels estudis preoperacionals d'avifauna que s'estan duent a terme.  
3. En els projectes constructius s'han de tenir en compte les limitacions que emanen dels informes del Servei de Biodiversitat.  
  
Es considera necessari que s'adopten mesures correctores que minimitzen el risc potencial d'erosió de la zona.  
S'han d'adequar les actuacions fora del període reproductor de l'àguila reial (Aquila chrysaetos) present al lloc.   
4. Els informes que es generen en aplicació del programa de vigilància ambiental són els següents:  
Abans de l'inici de les obres:  
- Pla de vigilància i seguiment ambiental per a la fase d'obres, en el qual s'indiquen expressament els recursos humans i materials assignats.  
- Pla d'assegurament de la qualitat, pel que fa a qualitat ambiental, presentat pel contractista que execute les obres, en el qual s'indiquen els recursos humans i materials assignats.  
Fase d'obres:  
- Informe ordinari mensual (des de l'acta de replantejament) sobre el desenvolupament i l'execució de les mesures preventives i correctores exigides per aquesta declaració i incloses en el projecte definitiu.  
- Informe extraordinari previ a l'acta de recepció de les obres.  
- Informes especials de caràcter urgent que siguen necessaris, quan es presenten circumstàncies o successos excepcionals que impliquen deterioraments ambientals o situacions de risc.  
5. Si com a conseqüència de les dades obtingudes en els estudis preoperacionals o en el programa de vigilància ambiental es desprenen afeccions negatives no previstes anteriorment, s'ha de suprimir o modificar les instal·lacions que les generen i, si escau, caldrà ajustar-se al que disposa l'article 34.4 del Decret 162/1990. Les modificacions que calga aplicar-hi, inclòs el desmantellament dels aerogeneradors en el cas d'impacte crític, s'han de fer a càrrec de l'empresa adjudicatària, sense que en cap cas es puga entendre que està subjecta a compensacions per part d'aquesta Administració.  
  
Quart  
Notificar a les parts interessades que contra aquesta resolució, pel fet de no ser un acte definitiu en via administrativa, no es pot interposar cap recurs, la qual cosa no obsta perquè puguen utilitzar els mitjans que estimen pertinents en defensa del seu dret.  
  
Cinqué  
Publicar aquesta resolució complementària a la declaració d'impacte ambiental formulada mitjançant una resolució de la directora general de Gestió del Medi Natural el 16 d'abril de 2008, en el Diari Oficial de la Comunitat Valenciana, d'acord amb el que disposa l'article 28 del Decret 162/1990, de 15 d'octubre, del Consell de la Generalitat Valenciana, pel qual s'aprova el Reglament per a l'execució de la Llei 2/1989, de 3 de març, d'Impacte Ambiental.   
  
València, 14 de setembre de 2010.- La directora general de Gestió del Medi Natural: Mª Ángeles Centeno Centeno.